એચપીસીએના મુખ્ય ક્યૂરેટર સુનીલ ચૌણે કહ્યું, ”ટી-૨૦માં વિકેટ કેવી હોય છે એ બધા જાણે છે. અહીંની વિકેટ પણ એવી જ છે. આ પીચ બેટ્સમેનોને મદદરૂપ હશે. પીચ પર ઘણા રન બનશે. મેચ દરમિયાન પીચની સ્થિતિ બગડશે નહીં અને આઉટ ફિલ્ડ ઝડપી હશે. ૪૦ ઓવર સુધી પીચ એકસમાન જ રહેશે. ૨૪ ફેબ્રુઆરીથી અમે પીચ પર કામ કરવાનું શરૂ કરીશું. અમે હાલમાં આઉટ ફિલ્ડ પર કામ કરી રહ્યા છીએ. જો તમે ૨૮ અને ૨૯ ફેબ્રુઆરીએ મેદાન જોશો તો મેદાન પર તમને ઘાસ જોવા મળશે.” ધર્મશાલા ભારતની યજમાનીમાં યોજાનાર ટી-૨૦ વિશ્વકપની છ ક્વોલિફાઇંગની મેચની યજમાની કરશે. આ છ મેચ ૯થી ૩૧ માર્ચ દરમિયાન રમાશે. આ મેદાન બે કટ્ટર હરીફ ટીમની મેચની પણ યજમાની કરશે, જેમાં ભારત-પાકિસ્તાન ઉપરાંત ઓસ્ટ્રેલિયા-ન્યૂઝીલેન્ડની મેચનો સમાવેશ થાય છે. ચૌહાણે જણાવ્યું કે, ”સ્ટેડિયમમાં ઘણા દર્શકો આવશે અને સ્ટેડિયમ ખચાખચ ભરાઈ જશે.”